
„Emlékezet és történelem távolról sem szinonimák, s rá kell ébrednünk, hogy szembeállítja őket minden. Az emlékezet maga az élet, melyet élő csoportok hordoznak, s ekképpen folyamatos fejlődésben áll… A történelem mindig problematikus és tökéletlen rekonstrukciója annak, ami már nincs. Az emlékezet mindig időszerű jelenség, megélt kötődés az örök jelenhez; a történelem a múlt megjelenítése.”[footnoteRef:1]  [1:  Pierre Nora: A megemlékezés kora. In: Uõ: Emlékezet és történelem között. Válogatott tanulmányok. Napvilág, Bp., 2010.] 

A Pierre Nora által megfogalmazott kettősség az emlékezet és a történelem között a modern történetírás egyik kiemelkedő értelmezési, kutatási kérdését jelzi. Mit tekinthetünk történelemnek, mi a megélt és a „hivatalos” történetírás által konstruált történelemkép viszonya, egyáltalán, beszélhetünk-e történelemről, figyelembe véve az egyéni élettapasztalatok, „megélt történelmek” különbözőségét. A megélt történelem és a hivatalos (végső soron konstruált) történelem egymástól való elhatárolása lényegében lehetetlen – nemcsak azért, mert a történetírás maga is csupán egymáshoz kapcsolódó narratívák felhasználásával alkothatja meg az egyéni történelemtől immáron elválasztott képet, hanem azért is, mert a történetíró a maga életének történelemképeivel ugyancsak részese a „megélt történelem-alkotási” folyamatnak. 

A megélt történelem nem egységes – nemcsak az egyének, de a kollektívák szintjén sem. A múlt emlékezete az egyes eltérő csoportok tudatában eltérő is lehet – egy történelmi eseménynek lehetnek győztesei és vesztesei, egy történelmi folyamat megítélése számos külső társadalmi körülménytől függhet, stb.[footnoteRef:2]  [2:  Gyáni Gábor: Nemzet, kollektív emlékezet és public history. 
http://magazin.fss.ukf.sk/hu/2013/05/03/gyani-gabor-nemzet-kollektiv-emlekezet-es-public-history/] 

A megélt történelem ezzel együtt is a történelmi tudás konstituálásának egyik nagyon fontos építőeleme. Alkalmasint már maga a kollektív emlékezet is lehet történelmi kutatás tárgya, de a kollektív emlékezet által hordozott történelmi tudás ahhoz is hozzásegítheti a „tudományos” történetírás megalkotóit, hogy az egyes történelmi események társadalomra történő hatásgyakorlását, a folyamatok és a következményeik társadalomban való továbbélését, generációk közti áthagyományozódását, és a múlthoz való viszonyulás történelemformáló erejét is megvizsgálhassák.  

A Templarius Alapítvány a Gulag-emlékév kapcsán elnyert kutatási pályázaton[footnoteRef:3] ezt a közös traumatikus emlékezetet (a kötődést, a települési – egyéni kapcsolatokat, a támogató közösséget és az áthagyományozódás élményét) vizsgálja.  [3:  Emberi Erőforrás Támogatáskezelő kiírása alapján a ,,Szovjetunióba hurcolt politikai foglyok és kényszermunkások" kutatásának keretében, a GUL-15-A-2016-00019 számú, Különböző tájak, közös történelem: titkok, elhallgatások, családi emlékek 1946-2016 című pályázat.] 


A vonatkozó történeti események a történettudomány által alaposan feldolgozottak. A második világháborút követő hatalmas erőszakos népességmozgatások története – a hadifogoly- és kényszermunkatáborokba történő elhurcolások, a lakosságcserék, a nemzetiségek ki- és betelepítése számtalan hazai és külföldi szerző munkásságából megismerhető, a levéltári vagy publikus források mellett rengeteg visszaemlékezés, napló, illetve utóbbiakra alapuló elemző tanulmány is foglalkozik a témával. 
A történeti síkon túl a személyek vagy családok erőszakos elhurcolásának mindazonáltal nagyon fontos szociológiai vetülete is van – egyrészt a megélt történelem, mint a tudat- és a társadalmi identitás-formálás egyik fontos eleme, másrészt pedig a generációk közti tudás-és értékátadás, amely egyfajta kollektív családi örökséget, családi élettörténetet, vagy akár történelemképet hoz létre.

Kutatási feladatunkban alapvetően azokat a családokat keressük kérdőívünkkel, ahol a felmenői között található GULAG-ra elhurcolt személy. Nem a pontos, megélt eseménysorra voltunk kíváncsiak, az mozgat bennünket, hogy ezeket az ,,emlékeket” miként adták tovább a családban, vagy éppen miképpen nem ment tovább az az ismeret, generációk közötti tudás, ami ebből az eseménysorból levezethető. 


Szociológiai módszerek segítségével alapvetően tehát olyan családokat kutatunk, ahol a családtagok megjárták a GULAG táborait. A kitöltők között pedig olyan vállalkozó szellemű családtagokat keresünk, akik felvállalják, hogy a közös emlékezet megőrzése érdekében meséljenek nekünk erről[footnoteRef:4].  [4:  A 2016. őszén megvalósított önkitöltős és személyes kérdezői jelenléttel is támogatott kutatásunk során – alapítványunk jellegéből adódóan – a lelkészségek és a plébániák közösségszervező erejében bíztunk. Így kiküldtük kérdőívünket és felkérő levelünket az ország minden plébániájára, lelkészségére.] 


Reményeink szerint a válaszadóink leírják azt, hogy miként történhetett mindez, hogyan dolgozták fel az eseményeket azok a családok, ahol egy családtagot 70 évvel ezelőtt elhurcoltak.

Az alapítvány kuratóriumi elnöke által kiküldött levelekre adott válaszok is fontos üzentet tükröznek. Mivel kérdőívünk kiküldésével alapvetően az egyház közösségépítő/fenntartó lehetőségeire alapoztunk minden visszajelzés fontos volt. Így az is, amikor ezt olvashattuk: 

,,Tisztelettel jelzem, hogy az elmúlt vasárnap a templomban minden misén kihirdettük, senki sem jelentkezett.”

A támogatás nemcsak a hirdetésben, hanem a plébánia IKT-s alkalmazásainak használatában, illetve a személyes segítésben is jelentkezett:

,,Vasárnapi istentiszteleteinken hirdettük, a honlapunkra a hirdetésekkel együtt feltettük kérésüket. Eddig senki nem jelezte, hogy itt Tatán, a reformátusok körében lenne olyan, aki valamilyen formában érintett volt a megpróbáltatásokban.”
,,Sajnos felhívásunkra csak egy kitöltött adatlap érkezett. Ezt levelemhez csatolom. Bízom abban, hogy összességében azért sokan juttatnak vissza kérdőíveket.”
,,Akik kitöltötték, nincsen internetük, mi töltöttük ki az elmondásuk alapján.”
,,Kívánom, hogy, az itt leírtak segítsék munkájukat” 
,,A mi gyülekezetünkben nincsenek Gulág-túlélők, de a római katolikus gyülekezetben úgy tudom még él 1 vagy 2.”

Érkezett igen részletes – a települési érintettséget jobban megvilágító - háttér is:

,,1944 novemberében a megszálló szovjet hatalom Milota, Tiszabecs és Uszka községek teljes férfilakosságát elhurcolta. E három településen szovjet közigazgatást vezetett be azzal a céllal, hogy azokat a Szovjetunióhoz csatolja. Milotáról 180, Tiszabecsről 220, Uszkáról 52 férfit deportáltak. 
A nagy részük soha nem tért vissza családjaikhoz. Akik hazatértek testi- lelki sérültként tértek haza. Sokan csak évekkel később Sztálin halála után térhettek haza szeretteikhez. Tollas Tibor főhadnagy motorkerékpárral egy éjszakán keresztül hajtott fel Budapestre, ahol jelentést tett erről a Honvédelmi Minisztériumban. A magyar kormány a Szövetséges Ellenőrző Bizottsághoz fordult segítségért. Így maradhatott e három szatmári falu továbbra is Magyarország része. A kérdőívet örömmel eljuttatom néhány családhoz, akik hűen őrzik a málenkij robot tragédiájának emlékét.”

Érzékelhető volt tehát az, hogy a kutatás témája megérintette az egyház szereplőit. A közösségépítő ,,híd” szerep mellett egy válaszadói (a múltban gyökerező félelmet is tükröző) aláírást is közölhetünk:   ,,málenkij robotos szülő gyermekeként”.

Válaszadóink leírt élménye/üzenete sokszor utalt egy kollektív élményre:
,,A családi értékek összegyűjtése közben olyan dolgokat értettem meg, amiket korábban nem, mert nem beszélhettünk róla. A kiszolgáltatottság lélekromboló hatását, a keserűséget gyermekként megtapasztaltam családunkban.”

Mivel kutatásunk a generációk közötti tapasztalatok átadásának egy bizonyos (a történelmi traumákhoz kapcsolódó) tapasztalatainak átadásáról szól fontos, hogy néhány témakörrel foglalkozó elemzéssel foglalkozzunk[footnoteRef:5]. [5:  A fejezethez felhasznált internetes források (köszönjük Tokai Attila munkáját): http://krusekronicle.typepad.com/kruse_kronicle/2005/11/gi_generation.html#.V6wZ8NSLRMQ 
http://www.trinity.edu/mkearl/socpsy01/music/silent%20social%20identity.htm 
http://www.jenx67.com/who-is-generation-x 
http://www.pewresearch.org/fact-tank/2015/03/19/how-millennials-compare-with-their-grandparents/ 
http://www.nytimes.com/2015/09/20/fashion/move-over-millennials-here-comes-generation-z.html?_r=0 ] 


A Gulag elszenvedői[footnoteRef:6], a 45 előtt született korosztály tagjai. Szocializációs élményük az első világháború utáni időszak, a nagy gazdasági világválság és a második világháború kezdete.  Erre a korszakra jellemző nagy globális tendenciák a közösségi szerveződések (pl. fiúcserkészet), a világválság korához köthető csapatmunka, a tekintélytisztelet és a lojalitás erősödésének időszaka ez, valamint a sok társadalmi bizonytalanság, az eszmék ,,kavalkádjának” a kora.  [6:  Névtelen vagy a csendes generáció elnevezéssel illették ezt a korosztályt. ] 

[bookmark: _Toc478055983]Lojalitás/közösség versus ,,szabad” gondolkodás/individualitás

A XX. század első felében született generációi a történelem viharaiban született tapasztalataikat már a ,,globalizálódó” világ ,,gyermekeinek” adhatták át. Mi jellemzi ezeket a csoportokat? A szocializációs tapasztalatok és értékek kapcsán mindenképpen az, hogy a saját élmény/vélemény/választott út szerepe megnövekedett és értékké/mintává vált.
Persze sok-sok hasonlóság is felfedezhető. Az X generáció (1965-79) – a múlt század kilencvenes éveiben - szintén megtapasztalhatta a társadalmi és a gazdasági bizonytalanság érzését. ,,Szeretik megkérdőjelezni a tekintélyt, cinikusak és individualisták” – írják róluk. Az első olyan generációs  csoport, akik már a kétkeresős családmodellben nőttek fel. Ez erősítette fel ,,függetlenségérzésüket”, amely a munkahelyeken is megmaradt (támogatta ezt az IKT, illetve az életen át tartó tanulás lehetőségeinek terjedése).  

Az Y-generáció (1980-1995) már egy fejlődő és békés életvilágban szocializálódott. Ebből adódóan tapasztalat és élmény és közösség-orientáltak. A szülői háttér érzelmileg és gazdaságilag is fontos marad számukra. 

A Z- generáció (1996-2010) a tapasztalatok megszerzésében alkalmazkodott a felgyorsult világhoz. A megváltozott szocializációs trendek megváltozott disszeminációs / tudásátadó folyamatokat építenek fel. Marc Prensky "digitális bennszülötteknek" nevezte el ezt a csoportot. Így nem meglepő, hogy ezen közösségek számára a befogadásban az  IKT tulajdonképpen ,,híd” szerepet jelent. 

A fenti trendszerű, demográfiai jellegzetességek hatással vannak a közösségi identitás kialakulására. 

Látható, hogy a XXI. század első évtizedében már (valószínűleg a családtörténet és élmények átadása terén is) másként kell értelmezni a kommunikációs tartalmakat és hidakat. Mindezek kialakításában természetesen felelőssége (érzékenyítő szerepe) van a tudásátadó – formális és nem formális – közösségeknek; illetve a családoknak, akik hozzájárulnak a személyes történetek kiteljesedéséhez, ami erősíti a közösségi / szocializációs kontextust, támogatja az önreflexiót.  

A tudásátadás fontosságáról és körülményeiről válaszadóink is meséltek:

,,Nagyapám eleinte valószínűleg csak a Nagymamámnak (feleségének) mesélt a Gulágban történtekről, a gyerekei (még mind a 4-en élnek az Úr kegyelméből) emlékezete alapján. A fenti információk fele az Ők emlékezetének összeszedéséből, valamint a saját emlékem alapján valók. 
Nagyapám nem mesélt a gyerekeinek kifejezetten csak erről, mintegy emlékeket történelemóra-szerűen felidézve, hanem itt-ott elejtett mondatokra emlékeznek. Kb. 1990-92-ben (24-26 éves koromban) kértem meg az egyik látogatásom során, hogy meséljen erről az időszakról. Szűk szavú ember volt így erre a kevésre emlékszem magam is csak vissza.”

,,Sikerült végre Anyut leültetnem és meg tudtam csinálni a kérdőívet. Sajnos sok a nem tudom választ, mert Apa soha nem beszélt róla és ha kérdeztük sem válaszolt.” Pedig sokan azt is le leírták, hogy a ,,történeteket tovább kell adni”. Ezekből a történetekből kiderült azt, hogy a családi támasz, az összefogás a sikeres. A beilleszkedés pedig akkor lesz sikeres, ha odafigyelünk az idegen emberekre.

Az alábbi térképből következtethetünk arra, hogy a történelem vihar a keleti megyék települési közösségét miként érte el. Láthatjuk, hogy felmérésünkben Nagyvárad, Munkács és Szentgotthárd is szerepel, mint az elhurcolás helyszíne. 
A térképből azt is leolvashatjuk, hogy a lelkészek, plébánosok közösségépítő tevékenységére alapozott felmérésünk 2 saját jogon válaszadó túlélőt is talált, de zömmel szülők/nagyszülők átélt élményeit mesélték el a hozzátartozók.

Az elhurcoltak között szinte egyformán találhattunk magyar és német római katolikusokat és református vallású polgárokat[footnoteRef:7]. Inkább nőtlenek/hajadonok voltak, de markánsan előfordult a (a több éves) házasok aránya is. [7:  Válaszadóiink között egy evangélikus vallásút fedezhettünk fel.] 

A foglalkozások között a korszak térségre jellemző beosztásait, alkalmazottjait, mobilitási lehetőségeit láthatjuk. A sorsokat jól bemutató kérdőívekből látható, hogy a rendőr-őrmester, a magángazda/iparos, a tanár és a katona átélhette a kiszolgáltatottság magas fokát (,,fogták és vitték”). A juhász, a varrónő tanuló és a mezőgazdasági munkás pedig inkább arról számolt be, hogy a jóvátételi munkát a kisbíró dobolta ki, illetve falragaszokon látta a határozatot[footnoteRef:8].  Szinte mindenkinek volt már néhány év munkatapasztalata is.  [8:  Az elhurcoltak többségének maximum nyolc osztálya volt, de előfordult szakiskolai végzettség, érettségi és főiskola is.] 



A Gulagra hurcoltak alig-alig harcoltak a második világháborúban (párttagok sem voltak[footnoteRef:9]), így nem meglepő, hogy nem számoltak megtorlással, de félelemmel tekintettek a szovjet csapatok érkezése elé.   [9:  A rendszerváltás óta sem gyakori a családtagok körében a párttagság.] 

 
Válaszadóink családtagjai úgy vélték, hogy az elhurcolás azért volt, mert a háborús jóvátétel miatt dolgozni kellett. Mindezek mellett jellemző választípus volt a ,,bűnös nemzetnek tartottak” is. Volt, aki szerint ,,meg akarták gyengíteni a magyar közösséget”, illetve az ,,új hatalom félt” tőlünk választípust karikázta.



Senki sem tudta, hogy hová viszik. A hatóságok is csak annyit mondtak, hogy 2-3 napos munkára gyűjtik az embereket. A hatóságok a következő években sem indokoltak. A település lakossága alapvetően sajnálkozva fogadta az elhurcolást, de a ,,vegyesen” válaszból arra is következtethetünk, hogy a települési közösség megosztott volt a kérdésben (és az alkalmazkodás erősebb lehetett).

A szibériai táborokban német nemzetiségiekkel voltak együtt leginkább a válaszadóink családtagjai. Szinte mindenki a táborba érkezéskor tudta meg azt, hogy hol is kell dolgozni a háborús jóvátétel miatt. 
A családtagok számára szinte az volt az információforrás, hogy a térségi elhurcolt csoportból valaki(k) hazajöttek és beszámolhattak arról, hogy a családtag/rokon is a táborban van[footnoteRef:10]. Se látogatni, se küldeményeket fogadni/írni nem lehetett[footnoteRef:11]. [10:  Egy válaszadónk viszont arról számolt be, hogy a Magyar Dolgozók Pártja is működtetett egy ,,kvázi” Vöröskereszt jellegű tevékenységet, Központi Hadifogoly Iroda néven.  Néhányan beszámoltak egyfajta lelki terrorról is, ami a hazajövetellel kapcsolatos ígérgetéseket jelentette. A hazai fogadtatás között azonban az is jellemző volt, hogy ,,egyszercsak megjelent”. ]  [11:  Néhányan azt írták, hogy a családtagoknak írni lehetett. ] 

Ezért sokan írtak naplót, az elhurcoltak családjában sokan még őrzik is ezt az emléket. Válaszadóink családtagjai minimum 1, maximum 5 évet töltöttek a Gulagon, de néhányan nem tértek vissza és sokan maradandó egészségkárosodással voltak kénytelenek integrálódni Magyarországon az ötvenes években.

A tábori élet keménységeit az enyhítette, hogy sokak számára egy kisebb település-közösségi csoportot is jelentett a tábori élet[footnoteRef:12]. Ez az ismerősi/szomszédsági/rokoni kör erősítette/segítette egymást. Tulajdonképpen ez a közösségi/társadalmi kör volt az, aki a visszaintegrálásánál is számított.  [12:  Az elhurcoltak családtagjai közül sokan jelezték azt, hogy az egykori foglyok családtagjaival/foglyokkal tartják a kapcsolatot. ] 


Ismerve a korszakot, nem meglepő, hogy nem volt hivatalos integrációs mechanizmus. Nagyon kevesek jelezték azt, hogy elmondták valakinek azt, hogy milyen körülményeken mentek át. Persze voltak bátrak is (,,tilos volt róla beszélni, de elmondtam”), de az alapvetően ,,nem lehetett róla beszélni, és nem is beszéltem” választípust karikázták be a hozzátartozók. Aki mégis beszélt, elsősorban a családnak (feleségnek) mesélte el, de sokan jelölték meg a ,,senkinek sem beszéltem” kategóriát.

A megfélemlítés (,,ha beszél, visszaviszik”) az integrációs folyamatban is jellemző volt. Néhányan jelezték azt, hogy az elhurcolt családtagjuk tanulási, elhelyezkedési/előremeneteli hátrányokat tapasztalt.
Az elhurcoltak családtagjai alapvetően a rendszerre haragosak (mások ezt az érzést a keserűség fogalmával jelölték). Néhányan kiemelték a kommunistákat, a feljelentőket és az oroszokat is.
  
Természetesen nem vonhatunk le komolyabb megállapításokat abból, hogy válaszadóink értékeltek néhány magyar történelmi korszakot sikeresség és negatívum szemszögéből.
Az elhurcoltak családtagjai a Horthy korszak sikerességét vagy elégtelenre, vagy négyesre osztályozták. Érdekes, hogy a kádári konszolidáció több évtizedének sikeresség-értékei között minden iskolai osztályzatot megtalálunk.  Hasonlóan nagy a szórás a rendszerváltás utáni évek megítélésével kapcsolatban (azzal a különbséggel, hogy jeles osztályzatot nem kaptak ezek az esztendők).

A legnegatívabb történelmi korszakok között is jelen van a Horthy-korszak és a második világháború, de ennél egyértelműbb osztályzattal az elhurcolás éveit és a Rákosi diktatúrát jellemezték válaszadóink. A kádári konszolidáció negatív megítélése kevésbé jellemző, a negatívumok tükrében a rendszerváltás utáni korszak megítélése sem egyértelmű.   


A málenkij robotra hurcolás eseménysora már előrejelezte a következő évtized magyar társadalmát érintő „csapássorozatot”. 

Egyes családok akár több hullámban is szenvedőivé váltak az elhurcolásoknak – mint azt egy baranyai családról készült esettanulmány is leírja.[footnoteRef:13] 1946 júniusában jelent meg Révai József “Ki a reakciós?” című cikke a Szabad Nép hasábjain; megállapításai az ezt követő időszak politikai életének alapvetését jelentették. A reakciós egyén megegyezik a kommunistaellenes egyénnel – vázolta Révai. A szovjet vezetés által támogatott MKP olyan rendszert hívott életre, amelyben parttalanná vált a bűnösség és büntethetőség köre; a bűncselekmény feltételezése alapot adhatott büntetőeljárás indítására; a politikai tartalmú “reakciós”, “demokráciaellenes” és más ellenséges kategóriákba sorolt személyek gyakorlatilag önmagában véve, tényleges bűncselekmény hiányában is büntethetőkké váltak. A totalitárius irányításra és ellenőrzésre törekvő MKP által uralt szituációban a politikai kategória az élet más területein, így a jogalkalmazásban is érvényre jutott. [13:  Kiss László: Szilánkok – egy baranyai német család történetéből. In Saád József (szerk.): Telepessors. Bp., 2004. Gondolat. 79–92.] 


Összességében a kutatás újdonsága az volt, hogy a családok (generációk) közötti ismeretátadást kvalitatív/kvantitatív módszerekkel együtt elemeztük. Az eredmény olyan családi történetet, kapcsolatokat és kommunikációt bemutató anyag lett, amelynek fontos eleme
· a korszak települési/közösségi viszonyai
· az egyéni élethelyzetekhez igazított tanulás bemutatása
· a magyar történeti korszakokhoz kapcsolható értékvizsgálat.  

